CELEX: 
Language: hr
Date: 2017-11-30 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe Komisije (EU) 2015/98 o provedbi međunarodnih obveza Unije iz članka 15. stavka 2. Uredbe (EU) br. 1380/2013 Europskog parlamenta i Vijeća, na temelju Međunarodne konvencije o očuvanju atlantskih tuna, u pogledu sredozemnog stoka igluna

OBRAZLOŽENJE
            
            
               1.KONTEKST DELEGIRANOG AKTA
            
            
            
               Razlozi i ciljevi prijedloga
            
            
               Zajedničkom ribarstvenom politikom (ZRP) predviđeno je postupno uvođenje obveze iskrcavanja kako bi se riješio problem odbacivanja ulova. Ta je obveza utvrđena člankom 15. stavkom 2. Uredbe (EU) br. 1380/2013
                  1
                Europskog parlamenta i Vijeća od 11. prosinca 2013. o zajedničkoj ribarstvenoj politici („Osnovna uredba”).
            
            
               Delegirana uredba Komisije (EU) 2015/98
                  2
                odnosi se na provedbu međunarodnih obveza Unije iz članka 15. stavka 2. Osnovne uredbe i u njoj se utvrđuje niz odstupanja od obveze iskrcavanja ribe. Na taj se način nastoji osigurati da relevantna pravila Europske unije (EU) budu u skladu s međunarodnim obvezama EU-a te da EU poštuje odluke koje su donijele regionalne organizacije za upravljanje ribarstvom (RFMO), kao što su Međunarodna komisija za zaštitu atlantskih tuna (ICCAT) ili Organizacija za ribarstvo sjeverozapadnog Atlantika.
            
            
               Na godišnjem sastanku ICCAT-a održanom 2016. u Vilamouri (Portugal) ugovorne stranke Konvencije ICCAT-a
                  3
                poduzele su odlučujući korak u rješavanju zabrinjavajuće situacije u pogledu sredozemnog igluna (Xyphias gladius). Preporukom ICCAT-a 16-05 usvojen je 15-godišnji plan oporavka za tu vrstu.
            
            
               Svrha je ovog prijedloga izmjena Delegirane uredbe Komisije (EU) 2015/98, čime će se EU-u omogućiti da se uskladi s Preporukom ICCAT-a 16-05 o uspostavi višegodišnjeg plana oporavka za sredozemnog igluna, kako se obveza iskrcavanja iz članka 15. stavka 1. Osnovne uredbe ne bi primjenjivala na plovila EU-a koja se bave ribolovom sredozemnog igluna. 
            
            
            
               Detaljno obrazloženje posebnih odredbi prijedloga
            
            
               Člankom 15. Osnovne uredbe utvrđena je obveza iskrcavanja (ili zabrana odbacivanja) za sve ulove vrsta na koje se primjenjuju ograničenja ulova. Osim toga, u Sredozemnome moru, ulovi vrsta na koje se primjenjuju minimalne veličine i koje su ulovljene tijekom ribolovnih aktivnosti u vodama EU-a ili koje su ribarska plovila EU-a ulovila izvan voda EU-a, gdje ni jedna druga zemlja nema suverenitet ili jurisdikciju, moraju se donijeti i zadržati na plovilu, bilježiti, iskrcati i oduzeti od ribolovnih kvota.
            
            
               U članku 15. stavku 2. Osnovne uredbe navodi se da obveza iskrcavanja ne utječe na međunarodne obveze EU-a. Komisija je ovlaštena donositi delegirane akte za provedbu takvih međunarodnih obveza u pravo EU-a. To posebno uključuje odstupanja od obveze iskrcavanja.
            
            
               EU je ugovorna stranka Konvencije ICCAT-a. Preporukom ICCAT-a 16-05 utvrđen je višegodišnji plan oporavka za sredozemnog igluna koji je stupio na snagu u lipnju 2017. i koji je obvezujući za države članice EU-a.
            
            
               Preporukom ICCAT-a 16-05 utvrđena je obveza odbacivanja igluna na plovilima koja premašuju dodijeljene im kvote i/ili najvišu razinu dopuštenog usputnog ulova.
            
            
               To obuhvaća plovila koja obavljaju sportski i rekreacijski ribolov. Morat će se odbaciti i ulov sredozemnog igluna koji je ispod najmanje dopuštene veličine, osim ako je obuhvaćen ograničenjima usputnog ulova koje su u svojim godišnjim planovima ribolova utvrdile države članice.
            
            
               Člankom 1. točkom 1. mijenja se naslov članka 5. Delegirane uredbe (EU) 2015/98 tako da glasi „Iglun u Atlantskom oceanu”. Na taj će se način stokovi igluna u Atlantskom oceanu i stok igluna u Sredozemnome moru navoditi odvojeno u dva različita članka.
            
            
               Člankom 1. točkom 2. uvodi se izuzeće od članka 15. stavka 1. Uredbe (EU) br. 1380/2013, kako bi se sredozemni iglun mogao odbaciti u slučajevima utvrđenima u Preporuci ICCAT-a 16-05. 
            
            
            
               2.SAVJETOVANJA PRIJE DONOŠENJA AKTA
            
         
         
            
               U više navrata države članice zatražile su od Komisije da iznese ovaj prijedlog kako bi se postigla dosljednost u poštovanju međunarodnih obveza EU-a i poštovala načela zajedničke ribarstvene politike.
            
            
               Na sastanku Odbora za ribarstvo i akvakulturu održanom 8. rujna 2017. provedeno je savjetovanje s upravama država članica.
            
            
               Savjetodavno vijeće za Sredozemlje (MEDAC) obaviješteno je o toj izmjeni na sastanku održanom 10. listopada 2017.
            
            
               Budući da se ovaj delegirani akt temelji na ovlaštenju iz članka 15. stavka 2. Osnovne uredbe i ne predstavlja novu političku inicijativu, nije bilo potrebno provesti procjenu učinka. 
            
            
               3.PRAVNI ELEMENTI DELEGIRANOG AKTA
            
            
               Pravna osnova
            
            
               Članak 15. stavak 2. Uredbe (EU) br. 1380/2013.
            
            
               Načelo supsidijarnosti
            
            
               Prijedlog je u isključivoj nadležnosti Europske unije (vidi članak 3. stavak 1. točku (d) Ugovora o funkcioniranju Europske unije). Stoga se načelo supsidijarnosti ne primjenjuje.
            
            
               Načelo proporcionalnosti
            
            
               Prijedlogom će se osigurati da pravo EU-a u pogledu odbacivanja bude usklađeno s EU-ovim međunarodnim obvezama te da EU poštuje odluke koje donose RFMO-ovi kojih je EU ugovorna stranka. To će se učiniti bez prekoračivanja onoga što je nužno za postizanje željenog cilja.
            
            
               Odabir instrumenta
            
            
               Odabrani instrument jest delegirana uredba Komisije, kako je navedeno u članku 15. stavku 2. Uredbe (EU) br. 1380/2013.
            
            
               DELEGIRANA UREDBA KOMISIJE (EU) …/...
            
            
               оd 30.11.2017.
            
            
               o izmjeni Delegirane uredbe Komisije (EU) 2015/98 o provedbi međunarodnih obveza Unije iz članka 15. stavka 2. Uredbe (EU) br. 1380/2013 Europskog parlamenta i Vijeća, na temelju Međunarodne konvencije o očuvanju atlantskih tuna, u pogledu sredozemnog stoka igluna 
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba Vijeća (EZ) br. 2371/2002 i (EZ) br. 639/2004 i Odluke Vijeća 2004/585/EZ
                  4
               , a posebno njezin članak 15. stavak 2.,
            
            
               budući da:
            
         
         
            
               (1)U cilju zaštite juvenilnih igluna, točkama 15. i 17. Preporuke 16-05 Međunarodne komisije za zaštitu atlantskih tuna (ICCAT) predviđa se najmanja dopuštena veličina za iglune ulovljene u Sredozemnome moru. Ulov i usputni ulov igluna ispod te najmanje dopuštene veličine, uključujući u sportskom i rekreacijskom ribolovu, ne smiju se zadržavati na ribarskom plovilu, prekrcavati, prevoziti, skladištiti, iskrcavati, prodavati, izlagati ili nuditi na prodaju.
            
            
               (2)Nadalje, u skladu s točkom 17. Preporuke 16-05 plovila koja aktivno love iglune moraju odbaciti slučajni ulov igluna ispod najmanje dopuštene veličine koji premašuje 5 % njihova ukupnog ulova igluna.
            
            
               (3)U pogledu sportskog i rekreacijskog ribolova, točkama 23. i 26. Preporuke ICCAT-a 16-05 utvrđeno je da bi trebalo biti zabranjeno loviti, zadržavati na plovilu, prekrcavati ili iskrcavati više od jednog sredozemnog igluna po plovilu na dan. Trebalo bi uvesti potrebne korake kako bi se u najvećoj mogućoj mjeri osiguralo puštanje sredozemnih igluna koji su ulovljeni živi tijekom sportskog i rekreacijskog ribolova, posebno onih juvenilnih. 
            
            
               (4)Točkom 30. Preporuke ICCAT-a 16-05 utvrđeno je da plovila koja nemaju odobrenje za aktivni ribolov sredozemnog igluna na plovilu smiju držati ulove igluna koji ne premašuju najveće ograničenje usputnog ulova po plovilu i po ribolovnoj operaciji. Države članice trebale bi utvrditi ograničenje usputnog ulova u okviru svojih godišnjih planova ribolova i o tome obavijestiti Komisiju. Plovila koja nemaju odobrenje za aktivni ribolov sredozemnog igluna ne bi smjela zadržavati na plovilu usputni ulov sredozemnog igluna koji premašuje ograničenja utvrđena u nacionalnim godišnjim planovima ribolova.
            
            
               (5)Kako bi se osigurala dosljednost između Preporuke ICCAT-a 16-05 i prava Europske unije, obveza iskrcavanja iz članka 15. stavka 1. Uredbe (EU) br. 1380/2013 ne bi se trebala primjenjivati na plovila Unije koja sudjeluju u ribolovu sredozemnog igluna.
            
            
               (6)Delegiranu Uredbu Komisije (EZ) br. 2015/98
                  5
                trebalo bi izmijeniti kako bi se uključile nove odredbe u kojima se odražavaju uvjeti ribolova utvrđeni Preporukom ICCAT-a 16-05.
            
            
               (7)U skladu s rokom utvrđenim u članku 15. stavku 1. Uredbe (EU) br. 1380/2013 ova bi Uredba trebala stupiti na snagu odmah nakon njezine objave,
            
            
               DONIJELA JE OVU UREDBU:
            
            
               Članak 1.
            
            
               Delegirana uredba (EU) 2015/98 mijenja se kako slijedi:
            
            
               (1)Članak 5. mijenja se kako slijedi:
            
            
               (a)naslov članka 5. zamjenjuje se sljedećim:
                     
               
                  „Iglun u Atlantskom oceanu”;
            
            
               (b)stavak 1. briše se;
            
            
               (c)stavak 2. zamjenjuje se sljedećim:
            
            
               „2.
                     Odstupajući od članka 15. stavka 1. Uredbe (EU) br. 1380/2013, zabranjuje se ciljano loviti, zadržavati na plovilu ili prekrcavati, iskrcavati, prebacivati, skladištiti, izlagati ili nuditi na prodaju, prodavati ili stavljati na tržište iglune (Xiphias gladius) ispod najmanje dopuštene veličine, kako je određeno u Prilogu IV. Uredbi (EZ) br. 520/2007.”.
            
            
               (2)Novi članak 5.a umeće se kako slijedi:
            
            
               „Članak 5.a
                  Sredozemni iglun
            
            
               (1)Odstupajući od članka 15. stavka 1. Uredbe (EU) br. 1380/2013, zabranjuje se ciljano loviti, zadržavati na plovilu, prekrcavati, iskrcavati, prevoziti, skladištiti, prodavati, izlagati ili nuditi na prodaju ulov i usputni ulov igluna (Xiphias gladius), uključujući u okviru rekreacijskog i sportskog ribolova:
            
            
               (a)dužine manje od 100 cm mjerene od donje čeljusti; ili
            
            
               (b)žive mase manje od 11,4 kg ili mase bez škrga i utrobe manje od 10,2 kg.
            
         
         
            
               (2)Neovisno o stavku 1., ulovna plovila koja aktivno love igluna mogu zadržavati na plovilu, prekrcavati, prebacivati, iskrcavati, prevoziti, skladištiti, prodavati, izlagati ili nuditi na prodaju slučajne ulove igluna ispod najmanje dopuštene veličine, pod uvjetom da ti ulovi ne premašuju 5 % njihova ukupnog ulova igluna po težini ili broju komada.  
            
            
               (3)Odstupajući od članka 15. stavka 1. Uredbe (EU) br. 1380/2013, ulovna plovila koja igluna ne love aktivno ne smiju zadržavati na plovilu iglune u količini koja po težini ili broju komada premašuje ograničenje usputnog ulova koje su za ukupni ulov na plovilu države članice utvrdile u svojim godišnjim planovima ribolova.
            
            
               (4)Odstupajući od članka 15. stavka 1. Uredbe (EU) br. 1380/2013, u okviru sportskog i rekreacijskog ribolova zabranjuje se loviti, zadržavati na plovilu, prekrcavati ili iskrcavati više od jednog igluna po plovilu na dan. Države članice poduzimaju potrebne mjere kako bi se osiguralo i olakšalo oslobađanje igluna koji su ulovljeni živi u okviru sportskog i rekreacijskog ribolova.”.
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 30.11.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 354, 28.12.2013., str. 22.
               
               
                  
                     (2)
                  
                        SL L 16, 23.1.2015., str. 23.
               
               
                  
                     (3)
                  
                        Ugovorne stranke Konvencije jesu ugovorne stranke ICCAT-a, neugovorne stranke koje surađuju, ribarski ili drugi subjekti. 
               
               
                  
                     (4)
                  
                        SL L 354, 28.12.2013., str. 22. 
               
               
                  
                     (5)
                  
                        Delegirana uredba Komisije (EU) 2015/98 оd 18. studenoga 2014. o provedbi međunarodnih obveza Unije iz članka 15. stavka 2. Uredbe (EU) br. 1380/2013 Europskog parlamenta i Vijeća, na temelju Međunarodne konvencije o očuvanju atlantskih tuna i Konvencije o budućoj višestranoj suradnji u području ribarstva sjeverozapadnog Atlantika (SL L 16, 23.1.2015., str. 23.).